《绮罗香 题缟仙女史小照》
清代·谈印梅

碧宇澄秋，黄花浥露，天净月华如水。羽扇绡衣，分得翠蕉凉意。

映清辉、香雾云鬟，恍吹下、瑶台环佩。最宜人、石几磁瓯，试茶闲领静中味。

良宵佳景自赏，幽吟料应不减，鲍家才思。冰雪襟怀，悟澈广寒身世。

谁写出、绝代丰神，恰伴取、一枝仙桂。好和它、金粟西风，芬芳传卷里。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。